बिटिसि बिसायख’थिनि साना माब्ला फोसावफिनगोन बेनि जेबो खौरां गैयाब्लाबो बिटिसियाव राजखान्थिनि बारा दुंदुं-हावहाव बारनो हमनाय समावनो बिटिसिनि बारग’ एम सि एल ए थामहिनबा बागानपारा बियाबनि बिपिएफनि बिजाथि फलिन्द्र बसुमतारीआ बुङो दि आसामनि सोलोंथाइ आरो सावस्रि बिफाननि मन्थ्रि ड: हिमन्त बिस्व शर्माखौ जेलावसो हरनो नांसिगौ होननानै गोख्रों बिबुंथि होदों। फलिन्द्र बसुमतारीआ बिजेपि दोलोनि सायाव रागा जोंनाय दिन्थिनानै गोख्रों रावजों सोंखारियोदि बिजेपि दोलोआ थांनाय एम.पि बिसायख’थिनि सिगां गोदानै हाबा जानाय आइजो फोरनो 1 थला सना होनो खोथा होदोंमोन नाथाय दासिमबो होनाय जायासै। बियो रायजो-राजाफोरखौ थगायबाय। बेनि अनगायैबो बिजेपि सोरखारा कृषक मुक्ति संग्राम समितिनि दैदेनगिरि अखिल गगैखौ जेबो दाय गैयालासे गिनानै जेलाव जोबनानै दोन्दों होनना बुंथिदों। बिजेपि दोलोखौ हिमन्त बिस्व शर्माया राजा बादियै सालायगासिनो दं होननानै गोख्रों अजद दैखाङो।